《次韵赠太平县姚主簿》
明代·释宗泐

龙虎新开国，鸳鸾尽列廷。辟书从帅阃，得县次郎星。

材儗王珣从，文超崔瑗铭。暂时栖枳棘，从此奋青冥。

旧说酬三语，犹闻究一经。陋邦沾美化，疲俗尚轻刑。

秋水清虚郭，春山紫翠屏。冥怀劳簿籍，散步出郊坰。

薄暮投禅屋，将诗自宪庭。来窥麋鹿性，喜识凤凰翎。

破榻霜苔冷，孤灯夜雨青。吾生同槁木，身世即浮萍。

老去思归浙，年来厌在泾。逢君俱越客，矫首望东溟。

作者简介：（1317—1391）明僧。浙江临海人，俗姓周，字季潭，名所居室为全室。洪武中诏致有学行高僧，首应诏至，奏对称旨。诏笺释《心经》、《金刚经》、《楞伽》，曾奉使西域。深究胡惟庸案时，曾遭株连，太祖命免死。后在江浦石佛寺圆寂。有《全室集》。